**Музей «Выратаваныя мастацкія каштоўнасці»**

Брэсцкі музей «Выратаваныя мастацкія каштоўнасці» – філіял Брэсцкага абласнога краязнаўчага музея. Гэта ўнікальны музей, які не мае аналагаў не толькі ў нашай краіне, але і за мяжой. Тут экспануюцца творы мастацтва і прадметы антыкварыяту, канфіскаваныя мытнікамі пры спробе незаконнага вывазу гэтых каштоўнасцей за мяжу.

Музей адкрыўся ў 1989 годзе. Ён размясціўся ў маляўнічым будынку, які з’яўляецца помнікам архітэктуры.

У дзесяці залах пастаяннай экспазіцыі прадстаўлена больш за трыста экспанатаў. Першая зала прысвечана тэме дзейнасці Брэсцкай мытні па прадухіленні незаконнага вывазу культурных каштоўнасцей за мяжу. Вялікую цікавасць у наведвальнікаў выклікаюць унікальныя фотаздымкі, зробленыя пры выяўленні кантрабанды, прадметы, якія паслужылі тайнікамі для яе. Часцей за ўсё мастацкія каштоўнасці спрабавалі правезці самым звычайным спосабам – паклаўшы ў чамадан. Напрыклад, абраз «Святы Уласій Севасційскі з жыціем» распілавалі на шэсць частак, каб лягчэй было схаваць яго ад мытнага дагляду. Самае вялікае паступленне экспанатаў у музей адбылося ў 1993 годзе: у фуры з сухім малаком пад пакетамі быў знойдзены мэблевы гарнітур XIX стагоддзя і каля дваццаці прадметаў дэкаратыўна-прыкладнога мастацтва. Усе яны зараз знаходзяцца ў музеі.

Самая каштоўная частка збору музея – рускі іканапіс XVI – пачатку XX стагоддзя. Іканапіс – адно з самых выдатных дасягненняў рускага мастацтва, таму на працягу некалькіх дзесяцігоддзяў іконы займалі адно з першых месцаў сярод прадметаў кантрабанды з Расіі, Беларусі, Украіны. Самыя старажытныя абразы ў экспазіцыі датуюцца XVI стагоддзем. Гонарам музея з’яўляюцца іконы «Маці Божая Уладзімірская», «Дабравешчанне» і іншыя. Сярод абразоў XVIII стагоддзя вылучаецца сваім барочным характарам, пышнасцю і дэкаратыўнасцю ікона «Святы Мікалай». Вялікую цікавасць выклікае абраз «Святая Еўфрасіння Полацкая» канца XIX – пачатку XX стагоддзяў, на якім святая заступніца Беларусі намалявана з крыжам, створаным ювелірам Лазарам Богшам.

У асобнай зале экспануюцца абразы ў сярэбраных аправах, створаныя ў ювелірных цэнтрах Расіі XVIII – пачатку XX стагоддзяў: Маскве, Санкт-Пецярбургу, Яраслаўлі, Калузе. Гэтыя творы мастацтва даюць магчымасць пазнаёміцца з асноўнымі прыёмамі мастацкай апрацоўкі срэбра. У XVIII стагоддзі аправа цалкам пакрывае абраз, пакідаючы адкрытымі толькі твары і кісці рук, для якіх робяцца проразі.

Ювелірнае мастацтва прадстаўлена вырабамі сусветна вядомай фірмы Фабержэ, ювелірных фірмаў Расіі, сярэбранымі каўказскімі паясамі і кінжаламі.

У зале мастацтва Усходу можна ўбачыць традыцыйны японскі жывапіс на шоўку, кітайскія і японскія вазы, будыйскія скульптуры. Напрыклад, скрутак, выкананы вадзянымі фарбамі па шоўку, служыць галоўным упрыгожваннем чайнай хаткі, куды запрашаюць гасцей на чайную цырымонію.

Еўрапейскае дэкаратыўна-прыкладное мастацтва XVIII – пачатку XX стагоддзяў прадстаўлена ў музеі антыкварнай мэбляй, бронзай, фарфорам. Музей валодае невялікай, але разнастайнай калекцыяй фарфору вытворчасці вядомых еўрапейскіх заводаў. Імператарскі фарфоравы завод, заснаваны ў 1744 годзе ў Санкт-Пецярбургу, быў найлепшым фарфоравым заводам Расіі. Ён абслугоўваў у асноўным царскі двор і славіўся вялікімі параднымі сервізамі. Талерка са збору музея калісьці ўваходзіла ў склад сервіза пад назвай «Саксонскі букет».

У экспазіцыі жывапісу пераважаюць творы пейзажнага жанру. Гэта карціны Івана Айвазоўскага, Рыгора Мясаедава, Сяргея Вінаградава і іншых мастакоў.

У музейных залах прадстаўлена толькі частка тых каштоўнасцей, якія маглі быць страчаны назаўсёды. Найбольш цікавыя творы, якія не ўвайшлі ў пастаянную экспазіцыю, дэманструюцца на часовых тэматычных выставах. У музеі арганізуюцца персанальныя выставы мастакоў Брэстчыны, замежжа, экспануюцца работы навучэнцаў мастацкіх школ і студый, праводзяцца творчыя сустрэчы з мастакамі, вечарыны, канцэрты камернай музыкі і іншыя мерапрыемствы.

*Паводле інтэрнэт-рэсураў.*